種麥
作者：陳耆卿
朝代：宋

paragraphs: 新穀未升陳穀罄，宵人托麥以爲命。
今年種麥如去年，去年滿屋今空田。
吁嗟皇天毋乃戾，去年浙右當死歲。
湘中死寇淮死兵，留得東州僅旒綴。
只今艱食遽如斯，豈是造化有乘除。
我無一語活四海，對之泣下徒霑裾。
催租官吏如束濕，里正打門急復急。
眼中安得豳風圖，繪出麥田蓑與笠。